Opphavsrett-krangel havner i rettssystemet

STRIDENS KJERNE: Remo Caprino mener den nye berg- og dalbane-attraksjonen i Hunderfossen Familiepark - Il Tempo Extra Gigante, baserer seg på denne bilen fra filmen Flåklypa Grand Prix. Familieparken mener på sin side at attraksjonen baserer seg på Kjell Aukrusts originaltegninger. Nå havner krangelen i retten. Foto:Lars H. Jacobsen,VG

Full strid om Il Tempo Gigante

Krangelen rundt rettighetene til berg- og dalbanebilen Il Tempo Extra Gigante i Hunderfossen Familiepark fortsetter. Nå havner saken i retten.

Oppdatert 28. mai 2015

Artikkelen er over fem år gammel

Det er Gudbrandsdølen Dagningen (GD) som skriver at familieparken ikke har klart å bli enige med Ivo Caprinos arving, Remo Caprino, om berg- og dalbanen Il Tempo Extra Gigante er modellert etter Kjell Aukrusts originaltegninger av bilen eller Ivo Caprinos filmversjon av Il Tempo Gigante.

Dermed tar en årelang strid enda en ny vending.

– Vi har diskutert saken uten at vi har klart å komme til enighet. Nå ser vi fram til å få belyst saken i rettsapparatet og at grensene rundt rettighetene blir trukket opp en gang for alle. Det vil tjene alle parter, sier konserndirektør i Hunderfossen Forvaltning, Per Arne Slapø, til GD.

Det er snart ett år siden Remo Caprino først truet familieparken med rettssak. Via omveier fikk han nyss om Il Tempo Extra Gigante-attraksjonen og ble bestyrtet fordi han mente at attraksjonen er basert på filmbilen Il Tempo Gigante.

– Dette er en attraksjon som helt og holdent bygger på at publikum forbinder den med den folkekjære filmbilen. Å hevde at Il Tempo Extra Gigante ikke har noe å gjøre med bilen fra «Flåklypa Grand Prix» er helt uforståelig for meg, sa Remo Caprino til VG i fjor sommer.

Caprino Filmcenter og Aukruststiftelsen har felles opphavsrett til «Flåklypa Grand Prix» - og bilen Il Tempo Gigante.

HVA LIGNER DEN?: Ligner denne på originaltegningen til Kjell Aukrust eller på Ivo Caprinos filmbil? Det skal rettssystemet nå finne ut av.Foto: Hunderfossen Familiepark Foto: ,

Hunderfossen Familiepark mener imidlertid at berg- og dalbanen er bygd etter Kjell Aukrusts originaltegninger og har forhandlet om opphavsretten direkte med Aukruststiftelsen, som nå også vil bistå familieparken juridisk i den kommende rettssaken.

Remo Caprino vil ikke kommentere stevningen overfor GD.

– Vi ønsker ikke å prosedere saken i media før rettssaken, sier han til avisen.

Det er ikke første gang det blir bråk rundt Flåklypa Grand Prix (krever innlogging!). Senest i fjor gikk Remo Caprino ut i VG og var bekymret for at folk ville oppfatte den nye «Jul i Flåklypa»-filmen som et produkt fra Caprino Filmcenter, hvilket den altså ikke er.

Striden mellom partene førte også til at Remo Caprino i fjor fjernet Il Tempo Gigante fra utstillingslokalet i Hunderfossen Familiepark, der den hadde stått utstilt siden 1984.

Publisert: 28.05.15 kl. 10:28 Oppdatert: 28.05.15 kl. 12:38